**המכללה לביטחון לאומי**

**מחזור מז' 2019- 2020**

**"בזכות המבוכה ובגנות הטיח"**

(ברל כצנלסון 1940)

**"השאלה נצחית, התשובה – ברת חלוף"**

(א.וירוב 2019)

**סיורי מזרח וארה"ב – דעה אחרת**

**כללי**

1. כך ראה האלוף את שנת הלימודים הלכה למעשה (מתוך שנתון מ"ז): **" *במהלך השנה ננסה לבחון את מרכיבי הביטחון הלאומי בהשוואה למערכת הבינלאומית - הגלובאלית. נעמיק בישראל, מכורתנו ,בהיכרות עם רבדיה השונים, בכלכלה, בהגנה הלאומית, בחברה במדיניות החוץ, ננסה להבין את תמורות התקופה בזירה והשפעותיהם. נחקור את השפעת הטכנולוגיה והדיגיטליזציה על הביטחון הלאומי. נפשפש בעברנו, נביט נכוחה אל ההווה וננסה לצפות פני עתיד. במהלך השנה נבחן מקרוב את אתגריו של הביטחון הלאומי ונתרחק כדי להטיב ולראות את התמונה השלמה. נעסוק בתיאוריה ובמעשה, בחלום וביום יום, נממש את יתרונה של הקבוצה ונתפצל לצוותים ולציוותים קטנים ומאפשרי שיח והעמקה. נגדיש את חדרי ההרצאות, הכיתות ונרבה בסיורים ובמסעות של חקר ובירור".***
2. כך הוסיפה וכתבה המד"רית בשנתון מ"ז: **" *אנו מצפים כי תתנהלו כבכירים, תוך פתיחות מחשבתית, הקשבה וכבוד לזולת, שתישאו באחריות על הלמידה וההתפתחות האישית שלכם במהלך שנת הלימודים, תעמיקו בתחומי הלמידה שמעניינים אתכם, תיזמו ותפתחו חשיבה ביקורתית***.**"**
3. פועל יוצא מכך להבנתי, כי הן סיור מזרח והן סיור ארה"ב, צריכים לאפשר למשתתפים למידת בכירים, אחריות על הלמידה, מימוש יתרונות של גודל הקבוצה, שיח עמוק והתפתחות אישית.

**"מה היה לנו עד עתה"**

1. סיור אירופה התאפיין כסיור ראשוני במסגרת הצוות האורגני.
2. מתוך הצוות נבחר צוות מוביל, שניסח שאלות חקר וגיבש תוכנית טעינה ונסיעה בתיאום עם מנחה אקדמי ועם הצוות כולו.
3. התהליך לווה על ידי מדריך הצוות ואושר מול פרופסור בן ארצי.
4. סיור זה הפך לגולת הכותרת של העונה הגלובלית או הבינלאומית.
5. גם הסיור הרגיונלי (צפון, דרום, איו"ש) התגבש כסיור שצוות מוביל מכין, הפעם עבור המליאה כולה.
6. הצוות המוביל גיבש את שאלות החקר, את תכנית הטעינה והסיור – בתיאום עם הצוות כולו ועם המדריך המלווה ובאישור פרופסור בן ארצי, המד"רית והאלוף.
7. הסיורים הרגיונליים, בדומה לסיור אירופה, מהווים את שיאה של העונה הישראלית.

**לפיכך**

1. הסיורים הבאים צריכים גם הם לאפשר, בראש ובראשונה, את אחריותם של המשתתפים על הלמידה, הנובעת מהכנת הסיור ומהסיור עצמו.
2. מאחר ועד עתה, נעשו הסיורים בצוותים אורגניים, נראה כי בשלה העת לעבור להרכבים אחרים ומצומצמים יותר.
3. מאחר ועד עתה היה זה הצוות המוביל שנשא בעיקר הנטל והאחריות, נראה כי עלינו לעבור להרכבים קטנים יותר, בהם כולם אחראים על הלמידה.
4. אם כל עונה, עד עתה, אופיינה בסיורים רלבנטיים, אזי סיור מזרח הינו שיאה של עונת הבחירה (ההתמחות) וסיור ארה"ב הינו שיאה של העונה האינטגרטיבית.
   1. עונת הבחירה עוסקת בהתמחויות במגוון נושאים (כלכלה, חברה, טכנולוגיה, תקשורת, שחיתות ועוד), טבעי בעיני שהסיור של עונת הבחירה יעסוק בנושאים אלו במדינות שונות שהביטחון הלאומי שלהם מושפע ממעצמות עולמיות.
   2. במסגרת נסיעה זאת נבקש לבחון את נושאי ההתמחות השונים, את השפעתם על הביטחון הלאומי של אותה מדינה ואת ההיקשים האפשריים למדינת ישראל.
   3. העונה האינטגרטיבית, מבקשת לחבר את מרכיבי הביטחון הלאומי ולהבין את השילוביות בין המרכיבים השונים, את השלם.
   4. סיור ארה"ב אם כן, יבקש לעסוק במרכיבים השונים של הבטחון לאומי המעצמתי, בהרכבים קטנים ככל האפשר (VAN), לקראת התכנסות משותפת של המליאה כולה בניו יורק ובוושינגטון, שם יוצגו תוצרי הציוותים ותיעשה האינטגרציה הסופית.

**תובנות**

1. למידה בקבוצות קטנות היא למידה המאפשרת העמקה ופיתוח אישי וקבוצתי, בשונה מלמידה במליאה או בכיתה מרובת משתתפים, המאפשרת "שבירת מפרקות" ומכוונת לממוצע הכיתתי.
2. אנו מבקשים לפתח ולאפשר למידת בכירים. במסגרת זאת קבענו כי למידת בכירים מאופיינת באחריות הבכיר על הלמידה ויכולות חשיבה ביקורתיות. דרשנו בקול גדול בזכות השאלה, בזכות המבוכה – עלינו לתרגם את שאמרנו למעשים.
3. את הלמידה במליאה ובצוותים האורגנים עלינו להוביל אל למידה בהרכבים קטנים ומשתנים.
4. את הסיורים הגיאוגרפים, שנותרו עלינו לחבר לעונות השנה הפדגוגית.
5. אם עד עתה היה זה צוות מוביל שבתיאום עם הצוות האורגני שלו יצר תוכנית, הנה הגיעה העת, להרכב קטן שיבנה את תכנית המסע שלו.

**איך - סיור מזרח**

1. הסגל יקבע את ההרכבים השונים לקראת הסיור – עדיפות לריבוי קבוצות.
2. ביום שיקבע לכך, תכונס המליאה להרצאות טעינה אודות האחרות והשונות האסטרטגית.
3. מיד לאחר הרצאות הטעינה, יכונסו ההרכבים בחדרים שונים יחד עם המדריך המלווה.
4. על ההרכבים השונים לקבוע **פה אחד וללא יצירת קשר עם צוותים אחרים**, כיצד ומה הם מבקשים ללמוד על הביטחון הלאומי של מדינת יעד אחרת המושפעת ממעצמה עולמית ומה ניתן להקיש מכך על הביטחון הלאומי של מדינת ישראל.
5. המשימה לא תוגבל בזמן אולם המשתתפים ידרשו לאשרה מול רמה ממונה, שעשויה שלא לאשרה ולהחזירם לנסח ולגבש את שאלות החקר ומטרת הנסיעה.
6. גם לאחר אישור המתווה הראשוני – יתקיימו לכל הפחות שני מועדים לאישור תוכניות (מתקדם וסופי) בדרג מד"ר/פרופסור בן ארצי והאלוף.
7. יתכן וכל ההרכבים או חלק מהם יבחרו לצאת לאותה מדינת יעד – לטעמי, מדובר בקושי, שנוכל להתגבר עליו.

**איך - סיור ארה"ב**

1. הסגל יקבע את ההרכבים השונים לקראת הסיור – עדיפות לריבוי קבוצות.
2. ביום שיקבע לכך, תכונס המליאה להרצאות טעינה אודות עוצמתה של ארה"ב.
3. מיד לאחר הרצאות הטעינה, יכונסו ההרכבים בחדרים שונים יחד עם המדריך המלווה.
4. על ההרכבים השונים לקבוע **פה אחד וללא יצירת קשר עם צוותים אחרים**, כיצד ומה הם מבקשים ללמוד על הביטחון הלאומי של ארה"ב ועל הקשר הייחודי שבינה ובין מדינת ישראל.
5. המשימה לא תוגבל בזמן אולם המשתתפים ידרשו לאשרה מול רמה ממונה, שעשויה שלא לאשרה ולהחזירם לנסח ולגבש את שאלות החקר ומטרת הנסיעה.
6. גם לאחר אישור המתווה הראשוני – יתקיימו לכל הפחות שני מועדים לאישור תוכניות (מתקדם וסופי) בדרג מד"ר/פרופסור בן ארצי והאלוף.
7. יתכן וכל ההרכבים או חלק מהם יבחרו לצאת לאותה מדינת יעד – לטעמי, מדובר בקושי, שנוכל להתגבר עליו.

**סיכום**

1. סיור אירופה מהווה סמן ימני ללמידת הבכירים, אליה כיוונו. המתודה בה השתמשנו, חייבת להשתכלל ולהתקדם בסיורים הבאים.
2. למידת בכירים פרושה – אחריות והובלת משתתפים. השאלות, התכנים, הדרך נקבעים על ידי המשתתפים, על פי העניין, שהם מגלים, על פי הרצונות והסקרנות שהם מגלים.
3. עלינו לאפשר למשתתפים לעצב ולבחור בעצמם את מקומות ודרכי הלמידה. לא מדובר באנרכיה, מדובר בבחירה חופשית בתוך מסגרת של גבולות גמישה.

בברכה,

תנ"צ ערן קמין - מדריך

המכללה לביטחון לאומי